《念沈氏老姊》
清代·陆观莲

昔闻桓山鸟，四海各分飞。念我同生子，四女相因依。

辛苦效反哺，力尽心亦微。仲姊久长逝，泪落不可挥。

所遗我三人，恋母愿空违。伯也失所天，忍死鞠孤儿。

儿年近四十，与妇同分离。茕茕一孩女，遣嫁时来归。

上堂问祖母，终朝无苦饥。嗟予季与叔，相见时亦稀。

抚琴弹此曲，此曲声殊悲。

作者简介：陆观莲，字少君，号雨鬘道人，嘉善人。殳丹生室。有《蒋湖寓园草》。